(18)

za členom 56c se vstavi naslednji oddelek 16: „Oddelek 16 Pomoč v okviru finančnih produktov, ki jih podpira sklad InvestEU Člen 56d Področje uporabe in skupni pogoji 1. Ta oddelek se uporablja za pomoč v okviru finančnih produktov, ki jih podpira sklad InvestEU in s katerimi se zagotovi pomoč izvajalskim partnerjem, finančnim posrednikom in/ali končnim upravičencem. 2. Pomoč je združljiva z notranjim trgom v smislu člena 107(3) Pogodbe in je izvzeta iz obveznosti priglasitve iz člena 108(3) Pogodbe, če so izpolnjeni pogoji iz poglavja I, tega člena in bodisi člena 56e bodisi člena 56f. 3. Pomoč izpolnjuje vse veljavne pogoje iz Uredbe [o skladu InvestEU] [sklic] in naložbenih smernic za sklad InvestEU [sklic]. 4. Najvišji pragovi, določeni v členih 56e in 56f, se uporabljajo za skupno še neizplačano financiranje, če navedeno financiranje vključuje pomoč, dodeljeno v okviru katerega koli finančnega produkta, ki ga podpira sklad InvestEU. Najvišji pragovi se uporabljajo: (a) na projekt v primeru pomoči iz člena 56e(2) in (3), člena 56e(4)(a)(i), člena 56e(5) in (6), člena 56e(7)(a) in (b) ter člena 56e(8); (b) na končnega upravičenca v primeru pomoči iz člena 56e(4)(a)(ii) in (iii), člena 56e(7)(d), člena 56e(9) in člena 56f. 5. Pomoč se ne dodeli v obliki refinanciranja obstoječih portfeljev finančnih posrednikov ali jamstev zanje. Člen 56e Pogoji za pomoč v okviru finančnih produktov, ki jih podpira sklad InvestEU 1. Pomoč, ki se končnemu upravičencu dodeli v okviru finančnega produkta, ki ga podpira sklad InvestEU, izpolnjuje (a) pogoje iz enega od odstavkov 2 do 9 ter (b) če je financiranje zagotovljeno v obliki posojil končnemu upravičencu, ima obrestno mero, ki ustreza vsaj osnovni stopnji referenčne obrestne mere, veljavne v času odobritve posojila. 2. Pomoč za vseevropsko infrastrukturo za digitalno povezljivost izpolnjuje naslednje zahteve: (a) splošni kumulativni pogoji: (i) pri projektu gre za projekt skupnega interesa na področju infrastrukture za digitalno povezljivost v skladu z Uredbo (EU) […]/[…] (uredba o IPE 2); (ii) nominalni znesek skupnega financiranja, ki se zagotovi končnemu upravičencu na projekt v okviru podpore sklada InvestEU, ne presega 100 milijonov EUR; (iii) upravičenec zagotovi finančni prispevek v višini vsaj 25 % upravičenih stroškov, in sicer bodisi z lastnimi sredstvi ali z zunanjim financiranjem v obliki, ki ne zajema nobene javne finančne podpore. Če pa se tako zunanje financiranje zagotovi prek naložbene platforme, ki združuje različne vire financiranja, se ta pogoj nadomesti z zahtevo, da tako naložbeno platformo sestavlja 30 % zasebnih naložb; (iv) do pomoči so upravičeni samo upravičeni naložbeni stroški v skladu z Uredbo (EU) […]/[…] (uredbo o IPE 2) za vzpostavitev infrastrukture; (v) projekt v skladu z Uredbo (EU) […]/[…] (uredbo o IPE 2) izbere: i) neodvisni finančni posrednik, ki ga imenuje Evropska komisija na podlagi skupno dogovorjenih naložbenih smernic; ii) Evropska komisija s konkurenčnim postopkom zbiranja ponudb na podlagi jasnih, preglednih in nediskriminatornih meril; ali iii) neodvisni strokovnjak, ki ga imenuje Evropska komisija; (vi) projekt omogoča povezljivost, ki po zmogljivosti presega zahteve v okviru veljavnih pravnih obveznosti, na primer zahteve iz dovoljenja za uporabo frekvenčnega pasu; (vii) projekt zagotavlja odprt veleprodajni dostop, vključno z razvezavo, pod pravičnimi, razumnimi in nediskriminatornimi pogoji v skladu s členom 52(5) in (6); za namene tega člena se namesto fizične razvezave v okviru projekta lahko ponudi enakovredna virtualna razvezava, če nacionalni regulativni organ države članice ali Komisija določen proizvod virtualnega dostopa šteje za enakovrednega fizični razvezavi; (viii) projekt spada v eno od kategorij projektov iz pododstavka (b) in izpolnjuje ustrezne posebne pogoje; (b) posebni pogoji: (i) za naložbe v omrežja, ki omogočajo simetrične hitrosti prenosa podatkov najmanj 1 Gb/s od in do uporabnika, se uporabljajo naslednja kumulativna posebna merila: — namen projekta je priključiti spodbujevalce socialno-ekonomskega razvoja, opredeljene v členu 8(3)(a) Uredbe (EU) […]/[…] (uredbe o IPE 2), ki so javna ali zasebna podjetja, pooblaščena za opravljanje storitev splošnega gospodarskega pomena na področjih izobraževanja, socialnih storitev, vključno z zdravstvom, javne uprave, prevoza, poštnih storitev in kulture, kot je navedeno v členu 106(2) Pogodbe in v skladu s Sklepom Komisije 2012/21/EU ali poznejšimi pravnimi akti, s katerimi se nadomesti navedeni sklep; — projekt temelji na ugotovljenem nedelovanju trga, ki je bilo preverjeno z ustreznim kartiranjem, ali, če tako kartiranje ni na voljo, z javnim posvetovanjem; — upravičeni spodbujevalci socialno-ekonomskega razvoja se lahko priključijo na projektno infrastrukturo le, če nimajo dostopa do obstoječe infrastrukture ali infrastrukture, ki se verodostojno načrtuje v naslednjih treh letih ali v enakem obdobju kot načrtovani ukrep, ki prejema podporo ter omogoča simetrične hitrosti prenosa podatkov najmanj 200 Mb/s od uporabnika in najmanj 500 Mb/s do uporabnika; — projekt pomeni veliko spremembo, če zaradi subvencioniranega ukrepa (i) pride do znatnih novih naložb v širokopasovno omrežje in če (ii) subvencionirana infrastruktura prinaša pomembne nove zmogljivosti na trgu storitev širokopasovnega dostopa v smislu razpoložljivosti, kapacitet, hitrosti prenosa podatkov in konkurence v primerjavi z obstoječo infrastrukturo ali infrastrukturo, ki se verodostojno načrtuje v naslednjih treh letih ali v enakem obdobju kot načrtovani ukrep, ki prejema podporo. Da bi bilo izpolnjeno merilo znatnih novih naložb, morajo te naložbe presegati manjše naložbe, ki so povezane zgolj z nadgradnjo aktivnih komponent omrežja. Pomembne nove zmogljivosti na trgu storitev širokopasovnega dostopa v smislu razpoložljivosti, kapacitet, hitrosti prenosa podatkov in konkurence pa se dokažejo s tem, da subvencionirana infrastruktura omogoča (i) najmanj dvakrat hitrejši prenos podatkov do in od uporabnika v primerjavi z obstoječo in/ali načrtovano infrastrukturo ter (ii) simetrične hitrosti prenosa podatkov najmanj 1 Gb/s od in do uporabnika; — pomoč se ne dodeli za projekte, ki vključujejo območja, na katerih že obstajata ali se v naslednjih treh letih ali v enakem obdobju kot načrtovani ukrep, ki prejema podporo, verodostojno načrtujeta dve omrežji NGA/NGN ali na katerih že obstaja ali se v naslednjih treh letih ali v enakem obdobju kot načrtovani ukrep, ki prejema podporo, verodostojno načrtuje najmanj eno omrežje z zelo veliko zmogljivostjo, ki omogoča simetrične hitrosti prenosa podatkov najmanj 1 Gb/s od in do uporabnika; (ii) za čezmejne naložbe v vzpostavitev koridorjev 5G vzdolž glavnih prometnih poti se uporabljajo naslednja kumulativna posebna merila: — projekt zagotavlja neprekinjeno čezmejno pokritost s koridorjem 5G vzdolž glavnih prometnih poti v smislu Uredbe (EU) […]/[…] (uredbe o IPE 2), kot so ceste, železnice in celinske plovne poti; — projekt zajema čezmejni odsek v smislu Uredbe (EU) […]/[…] (uredbe o IPE 2), ki (i) zajema najmanj dve državi članici ter prečka mejo med dvema ali več državami članicami ali (ii) prečka mejo med najmanj eno državo članico in državo Evropskega gospodarskega prostora; — projekt zagotavlja znatne nove naložbe v širokopasovno omrežje, ki presegajo manjše naložbe, povezane zgolj z nadgradnjo aktivnih komponent omrežja; — projekt podpira vzpostavitev nove pasivne infrastrukture le, če obstoječe pasivne infrastrukture ni mogoče ponovno uporabiti; (iii) za čezmejne terabitne hrbtenične projekte, ki med seboj povezujejo določene računalniške in superračunalniške centre ter podatkovno infrastrukturo, kot je opredeljeno v nadaljevanju, se uporabljajo naslednja kumulativna posebna merila: — projekt podpira povezavo z neomejeno povezljivostjo med končnimi točkami s hitrostjo prenosa najmanj 1Tb/s – bodisi z neposredno povezavo bodisi z vzpostavitvijo elementov, ki so potrebni za priključitev na vseevropsko hrbtenično omrežje – najmanj dveh računalniških ali superračunalniških centrov ali podatkovnih infrastruktur, ki i) sodelujeta v Skupnem podjetju za evropsko visokozmogljivostno računalništvo, ustanovljenem z Uredbo Sveta (EU) 2018/1488 (Uredba Sveta (EU) 2018/1488 z dne 28. septembra 2018 o ustanovitvi Skupnega podjetja za evropsko visokozmogljivostno računalništvo, ST/10594/2018/INIT, UL L 252, 8.10.2018, str. 1–34), raziskovalnih infrastrukturah, vodilnih raziskovalnih pobudah in misijah, opredeljenih v Uredbi (EU) […]/[…] (uredba o programu Obzorje Evropa) in Uredbi Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (UL L 206, 8.8.2009, str. 1), ter ii) se nahajata v najmanj dveh državah članicah ali v eni državi članici in eni državi Evropskega gospodarskega prostora; — projekt zagotavlja znatne nove naložbe v širokopasovno omrežje, ki presegajo manjše naložbe, kot so naložbe, povezane le z nadgradnjo programske opreme ali licenciranjem; — v okviru projekta se prek javnih naročil izvaja nakup kapacitet in/ali opreme; — projekt podpira vzpostavitev nove pasivne infrastrukture le, če obstoječe pasivne infrastrukture ni mogoče ponovno uporabiti; (iv) za projekte na področju čezmejnih hrbteničnih omrežij, ki povezujejo infrastrukturo v oblaku, se uporabljajo naslednja kumulativna posebna merila: — projekt povezuje infrastrukturo v oblaku za spodbujevalce socialno-ekonomskega razvoja, opredeljene v členu 8(3)(a) Uredbe (EU) […]/[…] (uredbe o IPE 2), ki so javna ali zasebna podjetja, pooblaščena za opravljanje storitev splošnega gospodarskega pomena na področjih izobraževanja, socialnih storitev, vključno z zdravstvom, javne uprave, prevoza, poštnih storitev in kulture, kot je navedeno v členu 106(2) Pogodbe in v skladu s Sklepom Komisije 2012/21/EU (*9) ali poznejšimi pravnimi akti, s katerimi se nadomesti navedeni sklep; — projekt zajema vzpostavitev novih čezmejnih hrbteničnih omrežij ali znatno nadgradnjo obstoječih omrežij, ki (i) zajemajo najmanj dve državi članici ter prečkajo mejo med dvema ali več državami članicami ali (ii) prečkajo mejo med najmanj eno državo članico in državo Evropskega gospodarskega prostora; — projekt zajema vsaj tri subjekte, ki so upravičeni spodbujevalci socialno-ekonomskega razvoja in delujejo v drugi državi članici kot ostali; — projekt zagotavlja znatne nove naložbe v širokopasovno omrežje, ki presegajo manjše naložbe, kot so naložbe, povezane z le nadgradnjo programske opreme ali licenciranjem. Projekt omogoča simetrične hitrosti prenosa podatkov najmanj v večkratniku 10 Gb/s od in do uporabnika; — projekt podpira vzpostavitev nove pasivne infrastrukture le, če obstoječe pasivne infrastrukture ni mogoče ponovno uporabiti; (v) za naložbe v čezmejne podmorske kable se uporabljajo naslednja kumulativna posebna merila: — projekt zajema čezmejne odseke v smislu Uredbe (EU) […]/[…] (uredbe o IPE 2), ki (i) zajemajo najmanj dve državi članici ter prečkajo mejo med dvema ali več državami članicami ali (ii) prečkajo mejo med najmanj eno državo članico in državo Evropskega gospodarskega prostora. Druga možnost je, da gre pri infrastrukturi, ki prejema podporo, za izključno veleprodajno omrežje, ki izboljšuje povezljivost evropskih najbolj oddaljenih regij ali čezmorskih ozemelj, tudi znotraj ene same države članice; — pomoč se ne dodeli za projekte na relacijah, ki jih pokrivata že dve obstoječi ali načrtovani hrbtenični infrastrukturi; — projekt zagotavlja znatne nove naložbe v širokopasovno omrežje, pri katerih gre za položitev novega podmorskega kabla ali vzpostavitev povezave z obstoječim podmorskim kablom, s čimer se odpravlja redundantnost in presežejo zgolj manjše naložbe. Projekt omogoča simetrične hitrosti prenosa podatkov najmanj 1 Gb/s od in do uporabnika; — projekt podpira vzpostavitev nove pasivne infrastrukture le, če obstoječe pasivne infrastrukture ni mogoče ponovno uporabiti. 3. Pomoč za proizvodnjo energije in energetsko infrastrukturo izpolnjuje naslednje zahteve: (a) pomoč se dodeli le za naložbe v energetsko infrastrukturo za plin in električno energijo, za katero veljajo pravila glede dostopa tretjih oseb, reguliranja tarif in ločevanja lastništva v skladu z zakonodajo na področju notranjega energijskega trga za naslednje kategorije projektov: (i) kar zadeva shranjevanje energije: projekti s seznama projektov skupnega interesa Unije iz Priloge VII k Uredbi (EU) št. 347/2013 Evropskega parlamenta in Sveta (*9); (ii) kar zadeva projekte na področju energetske infrastrukturne, razen shranjevanja: — pametna omrežja, — projekti, ki izpolnjujejo katero koli merilo iz člena 4(1)(c) Uredbe (EU) št. 347/2013, — projekti s seznama projektov skupnega interesa Unije iz Priloge VII k Uredbi (EU) št. 347/2013, — projekti na območjih, ki prejemajo pomoč; (b) pomoč za naložbe v proizvodnjo energije iz obnovljivih virov izpolnjuje naslednje zahteve: (i) pomoč se dodeli le za nove obrate, izbrane na podlagi konkurenčnih, preglednih, objektivnih in nediskriminatornih meril; (ii) pomoč se ne dodeli za hidroelektrarne, ki ne izpolnjujejo pogojev iz Direktive 2000/60/ES (*10); (iii) pri obratih, ki proizvajajo biogoriva, se pomoč dodeli samo za obrate, ki proizvajajo trajnostna biogoriva, ki niso biogoriva iz poljščin; (c) nominalni znesek skupnega financiranja, ki se zagotovi končnemu upravičencu na projekt iz točke (a) tega odstavka v okviru podpore sklada InvestEU, ne presega 150 milijonov EUR. Nominalni znesek skupnega financiranja, ki se zagotovi končnemu upravičencu na projekt iz točke (b) tega odstavka v okviru podpore sklada InvestEU, ne presega 75 milijonov EUR. 4. Pomoč za infrastrukturo in dejavnosti na področju socialnih storitev, izobraževanja, kulture in naravne dediščine izpolnjuje naslednje zahteve: (a) nominalni znesek skupnega financiranja, ki se zagotovi končnemu upravičencu v okviru podpore sklada InvestEU, ne presega: (i) 100 milijonov EUR na projekt za naložbe v infrastrukturo, ki se uporablja za zagotavljanje socialnih storitev, izobraževanje ali v kulturne namene in za dejavnosti iz člena 53(2), vključno z naravno dediščino; (ii) 30 milijonov EUR za dejavnosti, povezane s socialnimi storitvami in kulturo; (iii) 5 milijonov EUR za izobraževanje in usposabljanje; (b) pomoč se ne dodeli za usposabljanje, namenjeno izpolnjevanju obveznih nacionalnih zahtev v zvezi z usposabljanjem. 5. Pomoč za promet in prometno infrastrukturo izpolnjuje naslednje zahteve: (a) pomoč za infrastrukturo, razen pristanišč, se dodeli samo za naslednje projekte: (i) projekte skupnega interesa, kot so opredeljeni v točki (a) člena 3 Uredbe (EU) št. 1315/2013, razen projektov, ki zadevajo pristaniško ali letališko infrastrukturo; (ii) povezave z urbanimi vozlišči vseevropskega prometnega omrežja; (iii) tirna vozila, ki se uporabljajo le za zagotavljanje storitev v železniškem prometu, ki jih ne zajema pogodba o izvajanju javne službe v smislu Uredbe (ES) št. 1370/2007 (*11), če je upravičenec nov udeleženec na trgu; (iv) mestni promet; (v) infrastrukturo za alternativna goriva ali infrastrukturo za brez- ali nizkoemisijsko mobilnost; (b) pomoč za projekte pristaniške infrastrukture izpolnjuje naslednje zahteve: (i) pomoč se sme zagotoviti le za naložbe v dostopovno infrastrukturo in pristaniško infrastrukturo, ki se da na voljo zainteresiranim uporabnikom pod enakimi in nediskriminatornimi tržnimi pogoji; (ii) vsaka koncesija tretji osebi ali druga pooblastitev tretje osebe za izgradnjo, nadgradnjo, upravljanje ali najem pristaniške infrastrukture, ki prejema pomoč, se dodeli na konkurenčen, pregleden in nediskriminatoren način ter brez pogojevanja; (iii) pomoč se ne dodeli za naložbe v pristaniške nadgradnje; (c) nominalni znesek skupnega financiranja, ki se v skladu s točko (a) ali (b) tega odstavka zagotovi končnemu upravičencu na projekt v okviru podpore sklada InvestEU, ne presega 150 milijonov EUR. 6. Pomoč za drugo infrastrukturo izpolnjuje naslednje zahteve: (a) pomoč se dodeli samo za naslednje projekte: (i) naložbe v infrastrukturo za oskrbo s pitno vodo in ravnanje z odpadnimi vodami, namenjeno širši javnosti; (ii) naložbe v recikliranje in pripravo odpadkov za ponovno uporabo v skladu s členom 47(1) do (6) te uredbe, če gre za ravnanje z odpadki, ki jih ustvarijo druga podjetja; (iii) naložbe v raziskovalno infrastrukturo; (iv) naložbe v izgradnjo ali nadgradnjo zmogljivosti inovacijskih grozdov; (b) nominalni znesek skupnega financiranja, ki se zagotovi končnemu upravičencu na projekt v okviru podpore sklada InvestEU, ne presega 100 milijonov EUR. 7. Pomoč za varstvo okolja, vključno z varstvom podnebja, izpolnjuje naslednje zahteve: (a) pomoč se dodeli samo za naslednje projekte: (i) naložbe, ki podjetjem omogočajo odpravljanje ali preprečevanje škode, ki nastane v fizičnem okolju (vključno s podnebnimi spremembami) ali v naravnih virih zaradi dejavnosti upravičenca, če se s temi naložbami presegajo standardi Unije na področju varstva okolja ali povečuje raven varstva okolja v odsotnosti standardov Unije ali če gre za čimprejšnjo prilagoditev na prihodnje standarde na področju varstva okolja; (ii) ukrepe za izboljšanje energetske učinkovitosti podjetja, če se izboljšave energetske učinkovitosti ne izvajajo s ciljem usklajevanja podjetja z že sprejetimi standardi Unije, tudi če ti še ne veljajo; (iii) sanacijo onesnaženih območij, ko osebe, ki je v skladu z načelom „onesnaževalec plača“ iz člena 45(3) po veljavni zakonodaji odgovorna za onesnaženje, ni mogoče določiti; (iv) okoljske študije; (v) izboljšanje in obnovo biotske raznovrstnosti in ekosistemov, če ta dejavnost prispeva k varovanju, ohranjanju ali obnavljanju biotske raznovrstnosti in doseganju dobrega stanja ekosistemov ali varovanju ekosistemov, ki so že v dobrem stanju; (b) če se ukrep pomoči nanaša na ukrepe za izboljšanje energetske učinkovitosti stanovanjskih stavb in stavb, namenjenih opravljanju dejavnosti, povezanih s socialnimi storitvami, se lahko odobri tudi za ukrepe, s katerimi se hkrati izboljšuje energetska učinkovitost stanovanjske stavbe in integrirajo naprave, ki na kraju stanovanjske stavbe, ki jo zadeva ukrep pomoči za energetsko učinkovitost, proizvajajo energijo iz obnovljivih virov, in sicer pod naslednjimi pogoji: (i) z integrirano napravo za proizvodnjo električne energije iz obnovljivih virov na kraju samem se proizvajata električna energija in/ali toplota; naprava je lahko povezana z opremo za shranjevanje; (ii) produktivnost naprave, ki na kraju samem proizvaja energijo iz obnovljivih virov, ne presega skupnih agregiranih potreb stanovalcev stavbe za več kot 20 %; (iii) inštalirana moč naprave za proizvodnjo energije iz obnovljivih virov ne presega 500 kW; (iv) končni upravičenec pomoči je lahko bodisi lastnik bodisi najemnik stavbe; (c) nominalni znesek skupnega financiranja, ki se zagotovi končnemu upravičencu na projekt iz točk (a) in (b) tega odstavka v okviru podpore sklada InvestEU, ne presega 50 milijonov EUR; (d) pomoč za ukrepe, s katerimi se izboljšuje energetska učinkovitost stavb, je pod naslednjimi pogoji lahko namenjena tudi lajšanju pogodbenega zagotavljanja prihranka energije: (i) nominalni znesek skupnega financiranja, ki se zagotovi na končnega upravičenca v okviru podpore sklada InvestEU, ne presega [30] milijonov EUR; (ii) podpora je v obliki posojila ali jamstva; (iii) podpora se zagotovi MSP ali malim podjetjem s srednje veliko tržno kapitalizacijo; (iv) podpora se zagotovi samo za pogodbeno zagotavljanje prihranka energije v smislu člena 2(27) Direktive 2012/27/EU o energetski učinkovitosti (*12). 8. Pomoč za raziskave, razvoj, inovacije in digitalizacijo izpolnjuje naslednje zahteve: (a) pomoč se lahko dodeli za: (i) temeljne raziskave; (ii) industrijske raziskave; (iii) eksperimentalni razvoj; (iv) procesne ali organizacijske inovacije za MSP; (v) svetovalne storitve in podporne storitve za inovacije za MSP; (vi) digitalizacijo MSP; (b) za projekte, ki spadajo pod alinee (i), (ii) in (iii) točke (a) tega odstavka, nominalni znesek skupnega financiranja, ki se zagotovi končnemu upravičencu na projekt v okviru podpore sklada InvestEU, ne presega 75 milijonov EUR. Za projekte, ki spadajo pod alinee (iv), (v) in (vi) točke (a) tega odstavka, nominalni znesek skupnega financiranja, ki se zagotovi končnemu upravičencu na projekt v okviru podpore sklada InvestEU, ne presega [30] milijonov EUR. 9. MSP ali mala podjetja s srednje veliko tržno kapitalizacijo lahko poleg razlogov za združljivost iz odstavkov (2) do (8) tega člena prejmejo tudi pomoč v obliki financiranja s sredstvi iz sklada InvestEU, če: (a) nominalni znesek skupnega financiranja, ki se zagotovi na končnega upravičenca v okviru podpore sklada InvestEU, ne presega 15 milijonov EUR in se zagotovi: (i) mikropodjetjem; (ii) MSP, ki še niso dejavna na nobenem trgu ali poslujejo manj kot sedem let od svoje prve komercialne prodaje; (iii) MSP, ki vstopajo na nov proizvodni ali geografski trg, pri čemer mora začetna naložba za vstop na nov proizvodni ali geografski trg presegati 50 % povprečnega letnega prometa v preteklih 5 letih; (iv) inovativnim podjetjem; (v) MSP ali malim podjetjem s srednje veliko tržno kapitalizacijo, katerih glavne dejavnosti se izvajajo na območjih, ki prejemajo pomoč, če se financiranje ne uporabi za selitev dejavnosti v smislu člena 2(61a); ali (b) nominalni znesek skupnega financiranja, ki se zagotovi na končnega upravičenca v okviru podpore sklada InvestEU, ne presega 2 milijonov EUR. Člen 56f Pogoji za pomoč v okviru komercialno usmerjenih finančnih produktov, ki jih podpira sklad InvestEU 1. Financiranje končnim upravičencem zagotovijo komercialni finančni posredniki, ki so izbrani na odprt, pregleden in nediskriminatoren način na podlagi objektivnih meril. 2. Komercialni finančni posrednik, ki zagotavlja financiranje končnemu upravičencu, nase prevzame minimalno izpostavljenost tveganju v višini 20 % posamezne finančne transakcije. 3. nominalni znesek skupnega financiranja, ki ga posameznemu končnemu upravičencu zagotovi komercialni finančni posrednik, ne presega 7,5 milijona EUR. (*9) Uredba (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (UL L 115, 25.4.2013, str. 39)." (*9) Uredba (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (UL L 115, 25.4.2013, str. 39)." (*10) Direktiva Evropskega parlamenta in Sveta 2000/60/ES o določitvi okvira za ukrepe Skupnosti na področju vodne politike (UL L […], […], str. […])." (*11) Uredba (ES) št. 1370/2007 Evropskega parlamenta in Sveta z dne 23. oktobra 2007 o javnih storitvah železniškega in cestnega potniškega prevoza ter o razveljavitvi uredb Sveta (EGS) št. 1191/69 in št. 1107/70 (UL L 315, 3.12.2007, str. 1)." (*12) Direktiva 2012/27/EU Evropskega parlamenta in Sveta z dne 25. oktobra 2012 o energetski učinkovitosti, spremembi direktiv 2009/125/ES in 2010/30/EU ter razveljavitvi direktiv 2004/8/ES in 2006/32/ES (UL L 315, 14.11.2012, str. 1).“."